เที่ยวก่อน ผ่อนทีหลัง
ปูกะตอย : สวัสดีจ้า
21 ธ.ค. 2555

ปูกะตอย : สวัสดีจ้า
โนฮาว : สวัสดีครับ
ปูกะตอย : นี่ สัปดาห์ที่แล้ว เธอได้แนะนำการวางแผนการเงินเพื่อการท่องเที่ยว
โนฮาว : แล้วเป็นงัย
ปูกะตอย : สุดยอดอะ แต่พอได้คิดถ้วนถี่แล้ว สมมติว่าอยากไปเที่ยวก่อน แล้วค่อยมาวางแผนการเงินทีหลัง จะทำได้มั้ย 
โนฮาว : ทำได้สิ เพราะปัญหาทุกอย่างมีทางออก ถ้าเป็นแบบนี้ เขาเรียกว่า เที่ยวก่อน ผ่อนทีหลัง
ปูกะตอย : ทำงัย
โนฮาว : ฝ่ายวางแผนและให้คำปรึกษาการเงินส่วนบุคคล แบงก์กสิกรไทย บอกเอาไว้ว่าถ้าวางแผนการเงินแล้ว แต่คิดว่าคงเก็บไม่พอแน่ๆ ทางออกเห็นจะเป็นการหยิบยืมเงินจากคนใกล้ชิด คนในครอบครัว ญาติพี่น้อง พอกลับจากเที่ยวก็ค่อยจ่ายคืนทีหลัง 
ปูกะตอย : ถ้าไม่มีใครให้ยืมล่ะ
โนฮาว : บัตรเครดิตเลยครับพี่น้อง คือ ให้เลือกบริษัททัวร์ที่มีโปรโมชันผ่อนจ่ายผ่านบัตรเครดิต หรือเลือกแพ็กเกจทัวร์ของบัตรเครดิตที่ให้ผ่อนจ่ายได้ เช่น 3 เดือน 6 เดือน ซึ่งวิธีการผ่อนจ่ายกับบัตรเครดิตนี้ จะช่วยให้เราได้สะสมคะแนนบัตรเครดิตอีกด้วย
ปูกะตอย : เอาแบบนี้เลยเหรอ
โนฮาว : ถ้าคิดว่าไม่หนำใจ ก็กู้ยืมเงินจากบัตรกดเงินสด แล้วก็ผ่อนชำระคืนในภายหลัง 
ปูกะตอย : ว้าว
โนฮาว : สมมติว่า วางแผนไปเที่ยวมาเลเซียกับบริษัททัวร์ ราคาอยู่ที่ 3.6 หมื่นบาท สามารถผ่อนจ่ายผ่านบัตรเครดิตได้สูงสุด 6 เดือน ดอกเบี้ย 0% ก็จะต้องจ่ายเดือนละ 6,000 บาท 
ปูกะตอย : เออใช่ 
โนฮาว : ที่สำคัญน่ะ เวลาไปเที่ยวต่างประเทศต้องพกบัตรเครดิตไปด้วย เพราะจะได้ไม่ต้องพกพาเงินสดติดตัวไปมาก และทำให้อุ่นใจด้วยเวลาเงินสดขาดมือ และอย่าลืมจดหมายเลขบัตรเครดิตแยกเอาไว้ต่างหาก พร้อมกับจดหมายเลขโทรศัพท์ของศูนย์ให้บริการบัตรเครดิตนั้นๆ เอาไว้ด้วย เผื่อว่าบัตรเครดิตหล่นหาย หรือถูกอายัดบัตร
ปูกะตอย : จริง
โนฮาว : แต่ก็พกเงินสดไปด้วยล่ะ เพราะบางร้าน เช่น ร้านอาหารเล็กๆ ค่าซื้อของเล็กๆ น้อยๆ อาจจะไม่รับบัตรเครดิต อะไรแบบนี้
ปูกะตอย : ถูกต้องคร้าบ
โนฮาว : ตกลงเรื่องวางแผนท่องเที่ยว คงพอแล้วนะ
ปูกะตอย : พอแล้วจ้า งั้นวันนี้ขอตัวก่อนนะ บ๊าย บาย